Junior Bokke verbeter ná trae begin | Netwerk24
Deur Marnus Kok 18 Junie 2021 17:52
Canan Moodie draf deur vir sy eerste drie vroeg in die wedstryd tussen die Junior Bokke en Uruguay Vrydag in Stellenbosch. Foto: Gallo Images
Die Suid-Afrikaners het Vrydag vyf drieë gedruk om met 29-10 in Stellenbosch te seëvier. Dié twee spanne neem tans saam met Argentinië en Georgië aan 'n vierhoekige o.20-reeks deel.
Daar was vroeg belofte van 'n indrukwekkende vertoning deur die Suid-Afrikaners toe die vleuel Canan Moodie gaan druk het. Dit was nadat Quan Horn (heelagter) sy vaart ten toon gestel en gapings in die verdediging van Uruguay gevind het.
In die res van die eerste helfte kon die Junior Bokke, met die uitsondering van Brandon Wilkie (losskakel) se doelskop, egter nie enige verdere punte aanteken nie. Daar was 'n paar goeie rolmaalbewegings aan die kant van die tuisspan, maar by meer as een geleentheid het dit uitgeloop op 'n strafskop vir die besoekers.
Quan Horn, heelagter van die Junior Bokke, het die verdedigers van Uruguay 'n paar keer besig gehou. Foto: Gallo Images
Om sake vir die Junior Bokke te vererger, was daar 'n aangee wat verlore gegaan het, 'n bal wat nie in die lug bemeester kon word nie en afronding wat gelol het.
Teen die rustyd was die telling 7-3 in die guns van die Suid-Afrikaners.
In die tweede helfte het dit aanvanklik gelyk of die Junior Bokke steeds van stryk af was. Maar toe Dylan Alexander (skrumskakel) sy span se tweede drie gaan druk het ná goeie werk deur Ethan James (senter), het hulle skielik hul ritme begin vind.
Kort daarna het Moodie sy tweede drie gedruk ná 'n goeie lopie deur Alexander.
Daar was 'n paar goeie vertonings aan die kant van die tuisspan. Jan-Hendrik Wessels (plaasvervangerstut) en André-Hugo Venter (plaasvervangerhaker) het 'n paar sterk lopies met die bal in die hand gehad, terwyl Horn gevaarlik op die aanval was. Daarby het Alexander die vonk verskaf wanneer sy span dit die nodigste gehad het.
Hoewel dit allermins nie 'n afgeronde vertoning deur die tuisspan was nie, was daar genoeg tekens dat dit vorentoe net nog beter kan gaan.
• Puntemakers: Suid-Afrika 29 (7): Drieë: Canan Moodie (2), Dylan Alexander, André-Hugo Venter, Curwin Gertse. Doelskoppe: Brandon Wilkie, Kian Meadon.
Uruguay 10 (3): Drie: Gabriel Evans. Doelskop: Tomás Bameule. Strafdoel: Bameule.
• In die eerste wedstryd in die reeks het Argentinië Georgië Vrydag met 82-10 afgeslag. Die Junior Bokke en Poemas is Woensdag slaags.